**MEĐIMURSKA ŽUPANIJA**

**GRAD PRELOG**

**GRADSKO VIJEĆE**

**SAVJET MLADIH GRADA PRELOGA**

 Na temelju članka 15. Zakona o savjetima mladih („Narodne novine“ broj 41/14) i članka 11. Odluke o osnivanju Savjeta mladih Grada Preloga („Službeni glasnik Međimurske županije“ broj: 6/07), Savjet mladih Grada Preloga, na sjednici održanoj 19. srpnja 2014. godine, donosi

**IZMJENE I DOPUNE**

**POSLOVNIKA O RADU SAVJETA MLADIH GRADA PRELOGA**

**Članak 1.**

 U Poslovniku Savjeta mladih Grada Preloga članak 2. mijenja se i glasi:

 „Savjet je konstituiran na dan kada je održana prva sjednica koju je sazvalo Gradsko vijeće Grada Preloga, uz uvjet da sjednici prisustvuje većina članova Savjeta.

Predsjedatelj konstituirajuće sjednice ima do izbora predsjednika Savjeta sva prava i dužnosti predsjednika Savjeta u pogledu predsjedanja i rukovođenja sjednicom.

Savjet je konstituiran izborom predsjednika Savjeta na prvoj sjednici na kojoj je nazočna većina članova Savjeta.“

**Članak 2.**

U članku 4. stavak 1. mijenja se i glasi:

 „Članovi Savjeta biraju se na tri godine.“

**Članak 3.**

Članak 8. mijenja se i glasi:

 „Savjet donosi program rada popraćen financijskim planom radi ostvarivanja programa rada Savjeta za svaku kalendarsku godinu, te ga donosi i podnosi na odobravanje Gradskom vijeću Grada Preloga (u daljnjem tekstu: Gradsko vijeće) najkasnije do 30. rujna tekuće godine, za sljedeću kalendarsku godinu.

Program rada Savjeta donosi se većinom glasova svih članova Savjeta.“

**Članak 4.**

 U članku 9. stavak 2. mijenja se i glasi:

 „ Predsjednik i zamjenik predsjednika biraju se na tri (3) godine.“

**Članak 5.**

Iza članka 13. dodaje se novi članak 13a. koji glasi:

„Članak 13a.

 Predsjedniku Savjeta Gradsko vijeće dostavlja sve pozive i materijale za svoje sjednice, te zapisnike s održanih sjednica u istom roku, kao i članovima Gradskog vijeća, te na drugi prikladan način informira Savjet o svim svojim aktivnostima.

 Savjet po potrebi, a najmanje svaka tri mjeseca, održava zajednički sastanak s predsjednikom Gradskog vijeća Grada Preloga, na koji po potrebi poziva i druge članove Gradskog vijeća, a na kojem se raspravlja o svim pitanjima od interesa za mlade, te o suradnji Gradskog vijeća sa Savjetom.

 Inicijativu za zajednički sastanak predsjednika Gradskog vijeća i Savjeta može pokrenuti i Savjet.

 Predsjednik, zamjenik predsjednika ili drugi član Savjeta kojeg Savjet imenuje dužan je odazvati se pozivima na sjednice Gradskog vijeća, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži Gradsko vijeće.

**Članak 6.**

Iza članka 15. dodaje se novi članak 15a. koji glasi:

„Članak 15a.

 Savjet po potrebi, a najmanje svaka tri mjeseca, održava zajednički sastanak s Gradonačelnikom Grada Preloga, a na kojem se raspravlja o svim pitanjima od interesa za mlade, te o suradnji Savjeta i Gradonačelnika Grada Preloga.

 Predsjednika Savjeta Gradonačelnik Grada Preloga dužan je svakih šest mjeseci pisanim putem obavijestiti o svojim aktivnostima koje su od važnosti ili interesa za mlade.

**Članak 7.**

Članak 19. mijenja se i glasi:

 „Predsjednik Savjeta:

- predstavlja Savjet,

- predsjedava i održava red na sjednicama Savjeta,

- pokreće inicijativu za razmatranje i raspravu o pojedinim prijedlozima,

- saziva sjednicu Savjeta,

- brine se o radu Savjeta,

- podnosi izvješće o radu Savjeta Gradskom vijeću najkasnije do 31. ožujka tekuće godine, za prethodnu godinu, te ga dostavlja na znanje Gradonačelniku Grada Preloga, a to se objavljuje na mrežnim stranicama Grada Preloga,

- brine se o provođenju načela javnosti,

- brine se o primjeni Poslovnika Savjeta i ostvarivanju prava članova Savjeta.

**Članak 8.**

U članku 22. stavak 1. mijenja se i glasi:

 „Savjet održava redovite sjednice najmanje jednom svaka tri mjeseca, a po potrebi i češće.“

**Članak 9.**

U članku 33. stavak 3. mijenja se i glasi:

 „Član Savjeta koji je neposredno osobno zainteresiran za donošenje odluke o nekom pitanju može sudjelovati u raspravi o tom pitanju, ali je izuzet od odlučivanja. Smatra se da je član Savjeta neposredno osobno zainteresiran za donošenje odluka o nekom pitanju ako se odluka odnosi na projekt u kojem osobno sudjeluje ili sudjeluje pravna osoba u kojoj on ima udio u vlasništvu ili je član Savjeta ujedno i član pravne osobe ili njezinih tijela upravljanja.“

**Članak 10.**

 U članku 35. dodaje se novi stavak 3. koji glasi:

 „Prije utvrđivanja dnevnog reda prihvaća se zapisnik prethodne sjednice Savjeta.“

**Članak 11.**

Iza članka 36. dodaje se novi članak 36a. koji glasi:

 „Građani i zainteresirani predstavnici pravnih osoba imaju pravo prisustvovati sjednicama Savjeta.

Građani i pravne osobe dužni su pismeno najaviti svoju nazočnost, odnosno nazočnost svojih predstavnika na sjednici Savjeta najkasnije tri dana prije održavanja sjednice. Građani su dužni navesti svoje ime i prezime te datum i mjesto rođenja, a pravne su osobe dužne iste podatke navesti za svaku osobu koja će biti nazočna sjednici.

Predsjednik Savjeta može ograničiti broj građana koji prisustvuju sjednici zbog prostornih uvjeta i održavanja reda na sjednici.“

**Članak 12.**

Članak 37. mijenja se i glasi:

 „Radi što potpunijeg i točnijeg izvješćivanja javnosti o radu Savjeta, mogu se davati službene izjave i održavati konferencije za novinare.

Službene izjave o radu Savjeta daje predsjednik Savjeta ili član Savjeta kojeg on ovlasti.

Konferencija za novinare održava se kad to odluče Savjet ili predsjednik Savjeta.

Konferenciju za novinare održava predsjednik Savjeta ili član Savjeta kojeg on ovlasti.“

**Članak 13.**

Članak 39. briše se.

**Članak 14.**

Ove Izmjene i dopune Poslovnika stupaju na snagu danom donošenja, a objavljuju se na WEB stranici Grada Preloga.

Klasa: 007-01/11-01/12

Urbroj: 2109/14-01-14-9

Prelog, 19. srpnja 2014.

PREDSJEDNIK SAVJETA MLADIH GRADA PRELOGA

 Marko Đurić, v.r.